open-index/open-wikipedia-markdown huggingface dataset:
Jan Boutmy

**Jan Adolf Boutmy** (☆ 10 di desèmber 1930 na Amersfoort, Hulanda) ta un eks-esgrimista di Kòrsou, árbitro i atleta olímpiko. El a kompetí den e eventonan di sabel individual na Weganan Olímpiko di Zomer di 1964 i 1968 representando Antias Hulandes. Entre 1964 i 2012 el a tuma parti tambe komo  árbitro i boluntario na ocho otro edishon di Weganan Olímpiko.

## Bida i karera
Jan Boutmy a nase na Hulanda na 1930 i na e edat di sinku aña a muda ku su famia pa Kòrsou, kaminda su tata Anton J.G. (Dop) Boutmy tabata stashoná komo ayudante di gobernador. Na 1939 e famia a repatriá i despues di Guera Mundial II a bolbe Kòrsou.

Tabata na aña 1946 ku Boutmy a kuminsá dediká su mes ku seriedat na e deporte di esgrima. Su tata i su ruman homber Bob, tabata activo tambe den deporte di esgrima. Su promé representashon pa Kòrsou tabata na aña 1948 na Aruba. E tabata kofundadó i miembro di e klup di esgrima na Kòrsou, SV De Musketiers y kofundadó di e klup di esgrima SV Beau Geste na Aruba. Den tur tres disiplina: sabel, spada i floret, el a yega di gana kampeonatonan na Kòrsou.

Na 1950, ora su tata tabata kofundadó di Nederlands-Antilliaanse Amateur Scherm Bond (NAASB, Federashon di Esgrima di Antia Hulandes), Jan Boutmy ya a gana varios medaya internashonal di esgrima. Komo spesialista di sabel, Boutmy a akumulá diesun medaya na e Weganan Sentroamerikano i di Karibe entre 1946 i 1970: oro den sabel individual na 1946, 1959, i 1962, oro den sabel di tim na 1950, 1959, i 1962, plata den sabel di tim na 1946 i 1966, bròns den sabel individual na 1966, bròns den sabel di tim na 1970, i bròns den e ekipo "épée" na 1959. Ademas di a representá Antia Hulandes na e Weganan Panamerikano, el a kompetí tambe den e evento individual na Weganan Olímpiko di Zomer di 1964 i 1968, pero a keda eliminá den e promé buèlta tur dos biaha. Despues el a sirbi komo hues i entrenadó internashonal. 

Boutmy a debutá komo árbitro internashonal den e Weganan Panamerikano ku a tuma lugá na Chicago na aña 1959. El a keda inkorporá den direkshon tékniko di weganan regional i mundial for di 1972 te ku 1991. El a fungi komo ofisial di e Weganan Panamerikano na Mexico i na San Juan, Caracas, Indianapolis (Merka i Havana. Tambe el a fungi komo ofisial na Weganan Olímpiko di München i Los Angeles.

Na aña 1969 Boutmy tabata kofundadó di Curaçaose Amateur Scherm Bond (CASB) i Arubaanse Scherm Bond (SABA) i a fungi komo presidente di CSB durante añanan 1985 i 1986. El a okupá e puesto di presidente di NAASB for di 1978 te ku 1986. Tambe e tabata visepresidente di Union de Esgrima Sentroamerikano i di Karibe for di 1983 te ku 1991. Na 2003, Boutmy tabata e promé presidente di directiva di Asosiashon Olímpiko di Antia Hulandes.
 
Su outobiografia titulá *Memoria* a wòrdu publiká na 2020. E ta un buki bilingwe ku no solamente ta registrá un parti importante di su bida, pero tambe ta duna un bon impreshon di un époka i un pida di historia di Kòrsou.

## Honor
*  - Deportista di Aña (1993)
*  - Salon di Fama (1995)
*  - Kabayero (*ridder*) den Orden di Oranje-Nassau (2019)

## Link eksterno
* Profil Jan Boutmy, Olympedia
Wikimedia Nederland

**Wikimedia Nederland** (WMNL) ta un asociacion Hulandes cu ta promove e coleccion y acceso na informacion liber cu e meta pa registra e informacion aki y duna informacion tocante informacion cu ta liber y libremente accesibel. E ta haci esaki, entre otro, door di sostene e obhetivonan di Wikimedia Foundation (WMF), cu ta basa na Merka. Desde 1 di januari 2010, WMNL tin e status fiscal di un organisacion di beneficio publico (ANBI). Wikimedia Foundation Inc. ta un corporacion sin fin di lucro bou di ley Mericano. WMNL su actividadnan ta principalmente posibel door di e trabou di boluntarionan. E asociacion ta wordo financia pa medio di subsidio, incluso di WMF, y donacionnan.

## Fundacion
Dia 6 di mei 2005, varios boluntario Hulandes di Wikipedia a consulta cu Wikipedia Foundation Inc., doño di e website di Wikipedia y titular di tur derecho, pa establece un capitulo di Wikimedia na Hulanda. A base di un acuerdo cu WMF e asociacion a ser funda dia 27 di mart 2006, birando  e di seis capitulo local di WMF na mundo. Dia 18 di juni 2006 a eligi e prome directiva, cu Oscar van Dillen como presidente.

For di 2011, e asociacion tin su propio oficina na Utrecht.

## Actividad
E asociacion ta encurasha e doñonan di derecho pa pone nan obra y datonan disponibel pa proyectonan di Wikimedia. Algun ehempel di proyectonan colaborativo ta: "Wiki loves Art/NL", "Wiki loves Monuments" y "Wiki loves Bieb". For di 2006 (cu excepcion di 2009 y 2010) e asociacion ta organisa un conferencia anual den luna di november, cu tin biaha ta dedica na un tema of cu un lema. E asociacion ta sostene boluntarionan di Wikipedia na idioma Hulandes cu curso, ekipo y subsidio pa actividadnan.
Alkolado

**Alkolado** ta un tipo di kolonia alkohóliko di Kòrsou. E awa ta parse fuertemente *eau de cologne* i a wòrdu desaroyá pa Curaçao Laboratories na 1948. E nòmber por ta derivá di e palabra spañó *alcoholato* (produkto di alkohòl); sinembargo, e por bini tambe di hulandes, kaminda e palabra *alcoholaat* ta referí na un líkido konsentrá di alkohòl ku aroma.

Alkolado ta un meskla di alkohòl ku mentol i zeta esensial. E ta wòrdu usá, entre otro kosnan, komo aftershave, pa refreská kueru kontra kalor i pa aliviá keintura, doló di múskulo i mordí di insekto. E tin tambe propiedatnan desinfektante, ku ta apropiá pa despues di feita.

## Curaçao Laboratories
Curaçao Laboratories NV, un di e kompanianan di fabrikashon di mas bieu na Kòrsou, ta merkadeá alkolado bou di nòmber di *Alcolado Glacial*. E produkto a wòrdu kreá dor di un kímiko aleman, un sierto Sr. Poppe, ku a bin Kòrsou pa traha habon i a topa ku un holó ku a atraé e personanan ku tabata para einan asina tantu ku el a disidí di traha un kolonia for di dje. E marka, fórmula kímiko i bòter “ku skouder” a wòrdu patentá na 1948.

Na e Islanan ABC e produkto ta masha popular i ta wòrdu eksportá tambe pa mas ku 30 pais. Den algun pais e ta wòrdu produsí bou di lisensia, entre otro na Republika Dominikano, Sürnam, Venezuela i Barbados. Otro kompanianan tambe a lansa un vershon di alkolado.

Na 1991, a deskubrí ku detenidonan na Instituto Korekshonal Aruba tabata traha likùr dor di basha fruta den *Alcolado Glacial*.

E fábrika ta establesé na Lanthùis Chobolobo desde 1961, despues di a muda for di su promé edifisio na Parera.
Aros moro

**Aros moro** ta un plato trahá di aros i bonchi kòrá. E plato ta hopi popular den Latino Amérika, Karibe i e komunidatnan latino, sefardí i karibense den otro paisnan. Debí na e naturalesa básiko di su ingredientenan, resetanan pa e plato ta eksistí den hopi parti di mundu.

## Nomber
E nòmber ta derivá di spaño (òf portugues) arroz ‘arroz’ i moro ‘moor(nan)’: na spañó di Cuba i otro estadonan sentroamerikano bonchi pretu ku aros (blanku) ta wòrdu yamá *moros y cristianos* (literalmente: Moronan i Kristiannan), pa motibu di e kombinashon di koló. E nòmber ta referí na e bataya entre e moronan (arabirnan) i kristiannan (spañónan) ku a tuma lugá entre siglo ocho i fin di siglo dies sinku, ora e arabirnan a okupá gran parti di e península ibériko i e spañonan gradualmente a rekonkist’é.
Bankomátiko

Un **bankomátiko**, mashin di plaka òf mashin di banko  (na ingles: automated teller machine òf ATM; hulandes: pinautomaat) ta un aparato ku ta permití un kliente saka plaka usando un tarheta di banko.

## Historia
E promé aparato mekániko pa distribuí biyete di banko, ku por wòrdu yamá un bankomátiko, ta data for di 1939. El a wòrdu desaroyá i konstruí pa Luther George Simjian i instalá na City Bank of New York (awor Citibank), na New York. Sinembargo e mashin no a haya akseptashon bou di e klientela i a wordo kita despues di seis luna. Despues di esei, e desaroyo di e bankomátiko a stagna pa 25 aña.

E promé mashin di plaka kontrolá elektrónikamente a wòrdu desaroyá pa e kompania De La Rue (Inglatera) i a wòrdu instalá na Nort London (Enfield Town) na banko Barclays dia 26 di yüni 1967. Su invenshon ta wòrdu atribuí na e ingles John Sheperd-Baron. Tabata te 2005 ku el a haya un kondekorashon real pa esaki. Dia 4 di yüni 1973, patentenan mundial a keda registrá na Merka pa Donald Wetzel i dos otro ingeniero di e kompania Docutel. Despues di 1980, bankomátikonan a bira mas i mas komun den institutonan finansiero rònt mundu.
Funchi

**Funchi** ta un plato trahá di hariña di maishi blanku òf hel, awa i salu (un tipo di
polenta) ku ántes tabata e ingrediente prinsipal di e kuminda kayente den hopi pais den Karibe.
Funchi ta forma parti di e kushina di Karibe Hulandes i na Aruba, Kòrsou i Boneiru hopi biaha ta wòrdu komé komo sustituto pa batata òf aros. 

Den otro partinan di Karibe e plato ta wòrdu yamá *fungi*, *fungee*, *funji* i den spaño-merikano *funche*. Tur e palabranan aki probablemente ta fiá for di e palabra Kimbundu angoles *funji*, ku ta hariña di yuka. 

Funchi ta wòrdu prepará dor di trese awa i salu na herebé den un wea i despues gradualmente ta agregá e hariña di maishi riba kandela abou, mientras ta hala konstantemente ku e palu di funchi. Despues e supstansia kushiná ta wòrdu primi den un forma rondo plat entre dos tayó.

Tambe gusta den Karibe Hulandes ta e funchi hasá komo snèk of pa akompaña un plato. Ora e funchi ta sufisiente firme, kòrt’é den pida i hasa esaki den un wea ku zeta kayente. Despues di fria, por pone un tiki keshi riba dje.
2029

**2029** lo ta un aña komun kuminsando riba un djaluna riba e kalènder gregoriano. E ta marka e di 2029 aña despues di Kristu; e di 29 aña di e di tres milenio i di siglo 21 i e di 10 i último aña di dékada 2020. Karnaval ta kai riba 11 di febrüari, Bièrnèsantu riba 30 di mart i Pasku Grandi riba 1 di aprel i 2 di aprel.

## A sosodé
**Yanüari**

**Febrüari**

**Mart**

**Aprel**

**Mei** 

**Yüni**

**Yüli**

**Ougùstùs**

**Sèptèmber**

**Oktober**

**Novèmber**

**Desèmber**

## A nase
**Yanüari**

**Febrüari**

**Mart**

**Aprel**

**Mei** 

**Yüni**

**Yüli**

**Ougùstùs**

**Sèptèmber**

**Oktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei** 

**Yüni**

**Yüli**

**Ougùstùs**

**Sèptèmber**

**Oktober**

**Novèmber**

**Desèmber**
Serotipo

Un **serotipo** ta referi na un variacion distinto denter di un especie di bacteria, virus of celnan di inmunidad cu ta wordo haya den diferente individuo. E microorganismo, virus of celnan aki ta wordo agrupa huntu a base di nan similaridad reactivo entre antigenonan superficial y un antiserum specifico. Esaki ta permiti pa clasificacion na un nivel bou di e especie. Un coleccion di serotipo cu antigenonan comun ta conoci como un *serogrupo* of, de bes en cuando, un *serocompleho*.

Serotipifica ta importante pa identifica especie y subespecie. Por ehempel, tin mas cu 2.600 serotipo di bacteria di genero, *Salmonella*. E bacteria *Vibrio cholerae*, cu ta causa colera, tin mas cu 200 serotipo basa riba su antigenonan. Sinembargo, solamente dos serotipo, O1 y O139, ta produci e veneno organico cu ta causa colera.

E idea di serotiponan a wordo descubri na 1933 door di Rebecca Lancefield, un microbiologo Mericano, mientras e tabata studia *streptococcus*.
Muraya di pago

Un **muraya di pago** (na ingles: ; hulandes: ) ta un método usá pa restringí akseso na kontenido, ku ta rekerí un kompra òf un suskripshon pagá, partikularmente pa notisia digital. For di meimei di añanan 2010 padilanti, korantnan a kuminsá implementá muraya di pago riba nan wèpsait pa generá entrada adishonal despues di bahada den e kantidat di lektor ku ta pagá i entrada di propaganda, parsialmente influensiá pa e uso kresiente di blokeadonan di propaganda.

Den mundu akadémiko, artíkulonan di investigashon ta frekuentemente tras di muraya di pago i ta asesibel típikamente a base di bibliotekanan akadémiko ku ta ofresé suskripshon.

Muraya di pago tambe a wòrdu utilisá pa impulsá suskripshonnan di imprenta. Por ehèmpel, algun korant ta ofresé ofertanan den pakete ku ta inkluí akseso na kontenido online huntu ku entrega di un edishon imprimí di djadumingu na un preis mas abou ku akseso online so. Wèpsaitnan manera esnan di The Boston Globe i The New York Times ta usa e aserkamentu aki pa oumentá tantu entrada online komo sirkulashon di imprenta, loke na su turno ta oumentá entrada di propaganda.

## Karibe Hulandes
Na e islanan di Karibe Hulandes tin korantnan digital sin muraya di pago (manera 24ora.com, NoticiaCla) komo ku muraya di pago (manera Amigoe, Vigilante), kual por inkluí restringimentu di akseso na tur notisia òf sea un parti di esaki.
Elekshon Parlamento Kòrsou 2025

Dia 21 di mart 2025 a tuma lugá elekshon pa elegi bintiun miembro di Parlamento di Kòrsou. 

## Konteksto
E elekshon a tuma lugá pa motibu di e vensementu di e término di e miembronan di Parlamento di Kòrsou ku a wòrdu eligi den e elekshon di 19 di mart 2021.

## Sistema elektoral
E repartishon di e 21 asiento den parlamento ta tuma luga a base di e sistema di representashon proporshonal.

E prosedura elektoral ta den man di Konseho Supremo Elektoral (KSE), un órgano independiente i imparsial desde ku a ratifiká e ordenansa di konseho elektoral na 2020. E presidente di KSE ta Richeline Joe.

E registro elektoral a sera dia 24 di desèmber 2024. E kantidat di votadónan ta 111.781 (2021: 116.146), di kua 76.897 persona a bai vota, loke a resultá den un partisipashon elektoral di 69% (2021: 74%). Kompará ku elekshon 2021, esaki a marka un bahada tantu den e elektorado komo den e partisipashon elektoral. Votadónan mester a bai e urna elektoral personalmente. Votashon den eksterior, pa medio di pòst òf pa medio di apoderashon no tabata legalmente posibel.

### Partidonan polítiko

E listanan di kandidato pa partido polítiko a wòrdu entregá dia 23 di yanüari 2025. E kantidat di partidonan ku a inskribí pa partisipá tabata dieskuater (14). 

Seis partido a keda atmiti outomatikamente pa partisipa den e elekshon, ya ku nan tin un asiento den parlamento. Ocho partido mester a partisipa den un pre-elekshon, ku la tuma lugá dia 1 i 2 di febrüari. Pa partisipá na e elekshonnan di 21 di mart 2025, nan tabata rekeri pa haya sosten pa por lo ménos 848 votadó, ku ta igual na 1% di e kantidat di votonan bálido emiti (84.846) den e elekshon di 2021. Solamente dos di e ocho partido a logra pasa e pre-elekshon, di kua uno ta un partido nobo.

Partidonan MAN i PIN a djoin otro entregando un lista di kombinashon. Despues di un kambio di nòmber, e partido “Awor ta Basta” ta partisipá komo “Movementu pa Desaroyo Duradero Kòrsou”. 

E ocho partidonan partisipante tabatin un total di 203 kandidato riba lista, di kua solamente 57 ta hende muhe; igual na 28.1%. Komo 53% di e poblashon di Kòrsou ta femenino segun senso, esaki ta indiká un suprepresentashon di hende muhé den polítika. Konseho Supremo Electoral a anunsia ku un partido lo mester di 3.662 voto pa sigura un asiento den parlamento.
 

## Resultado elektoral
### Partisipashon di votadó

### Voto i repartishon di asiento

## Konstelashon di parlamento
Despues ku a huramentá e miembronan di Parlamento di Kòrsou, e promé reunion di e parlamento nobo a tuma lugá pa elegí un presidente i vise-presidente nobo. E konstelashon ta lo siguiente:

## Mira tambe
* Gabinete-Pisas II
Influenza vírùs A suptipo H1N1

Den virologia, e **H1N1** ta un subtipo di grip Influenza A. H1N1 tin various suptipo humano cu a provoka pandemia. Esakinan ta inkluí e grip spañó di 1918, e grip ruso di 1977 i grip di porko di 2009. H1N1 ta parti di un famia di vírùs yama orthomyxovirus. E ta kontené dos proteina, hemagglutinina (H) i neuraminidase (N), ku ta wòrdu usá pa klasifiká e tiponan di vírùs, manera H1N1 òf H1N2. Hemaglutinina ta yuda e vírùs pega na sèlnan i ta pone sèlnan kòrá di sanger pega na otro. Neuraminidase ta un enzima ku ta yuda e vírùs move paden di e sèl infektá i laga e sèl pa infektá otro sèlnan.

Algun suptipo di H1N1 ta endémiko den hende, kousando un proporshon chikitu di kasonan di andansa, manera durante e temporada di 2004–2005. Otro subtiponan di H1N1 ta endémiko den porko (grip di porko) i paranan (grip di para). E vírùs ta midi entre 80 i 120 nm den diameter.

Análisisnan genétiko di vírùs for di tehido konserbá i permafrost ta sugerí ku, durante temporada di andansa, e suptipo moderno di H1N1 ta desendiente di e vírùs di pandemia di grip di 1918, ounke e konklushon aki no ta definitivo.
Dayanara Chin-A-Lien-Roozendal

**Dayanara Chin-A-Lien-Roozendal** (☆ 28 di òktober 1976 na Kòrsou) ta un amtenar altu ku a fungi komo minister di Desaroyo Sosial, Labor i Bienestar di Kòrsou (SOAW) di 24 di yanüari 2025 te 9 di yüni 2025. Den Gabinete-Pisas II (demisionario) el a representá partido Kòrsou Esun Mihó (KEM).

## Bida i karera
Despues di a optené su diploma VWO na Radulphus College, el a studia lei antiano na Universidat di Antia Hulandes (UNA), awendia konosí komo University of Curaçao. El a kuminsá su karera profeshonal den sektor públiko, subiendo den rango dor di diferente posishon, entre otro komo hurista na ministerio di OWCS i direktor di Bureau Voogdijraad (2011-2019). Despues el a traslada pa ministerio di Hustisia i desde 2024 a wòrdu nombrá direktor-general interino di ministerio di SOAW.

Chin-A-Lien ta e di dos nominado ku KEM a presentá pa e puesto di minister di SOAW, despues ku Joan Mauricia a retirá su kandidatura na fin di desèmber pa motibunan personal i frustrashonnan ku e proseso di screening largu. Anteriormente, un otro kandidato, Jason Fullinck, tambe a hala atras. 

Dayanara Chin-A-Lien-Roozendal ta kasá.
Quincy Girigorie

**Quincy Charlon O’Brein Girigorie** (☆ 7 di aprel 1980 na Kòrsou) ta un polítiko di Kòrsou di partido PAR. E ta miembro di Parlamento di Kòrsou desde 29 di mei 2017. Anteriormente e tabata Minister di Hustisia di 29 di mei 2017 pa 14 di yüni 2021.

## Bida i karera
Girigorie a bay HAVO i VWO susesivamente na Radulphus College na Willemstad. Na aña 2000 el a bai studia lei na Universidat di Antia Hulandes, awendia konosí komo University of Curaçao.[1] Despues di a gradua, el a traha den e industria di servisio finansiero di 2007 pa 2009. Despues di esaki el a kambia pa un karera hurídiko. Promé el a traha komo abogado stazjèr na Abogadonan Soliana Bonapart & Aardenburg i despues komo abogado na Abogadonan Triple A. Na 2012, el a wòrdu nombrá komo dosente na fakultat di siensia sosial i ekonómiko di Universidat di Kòrsou, kaminda el a duna les di hurisprudensia, derecho penal i derecho empresarial.

Girigorie ta miembro di e partido polítiko Partido Alternativa Real (PAR). Despues di elekshon 2017 el a keda nombrá komo Minister di Hustisia den gabinete Rhuggenaath. Komo mandatario responsabel pa polítika di imigrashon i refugiado, el a wòrdu kritiká pa e fluho di refugiado pa Kòrsou ku a surgi di e krísis humanitario, ekonómiko i polítiko na Venezuela. Lokalmente i internashonalmente, siudadano i organisashonnan preokupá, manera ombudsman di Kòrsou, Refugiadonan Internashonal i VluchtelingenWerk Nederland, a mustra riba e violashonnan di derechonan humano den fasilidatnan di resepshon pa refugiadonan. Den elekshon 2021 el a keda elegi miembro di Parlamento di Kòrsou i ta fungi komo tal i komo lider di frakshon desde 11 di mei 2021. Girigorie ta lider di PAR komo susesor di Eugene Rhuggenaath desde 2022.
Movementu Kousa Promé

**Movementu Kousa Promé** (MKP) ta un partido polítiko na Kòrsou. El a wòrdu fundá dia 17 di aprel 2015 pa René Rosalia, eks-polítiko di Pueblo Soberano i eks-minister den gabinete Schotte, kende tambe a fungi komo lider di partido.

E partido tin komo meta pa kontribuí na e proseso di unidat di Kòrsou komo pais outónomo. Tambe e partido ta boga pa emansipashon kultural, históriko, polítiko i sivil di Kòrsou. Edukashon i desaroyo di e yu di Kòrsou ta hopi importante pa MKP. 

## Resultado elektoral
Despues di a optené sufisiente voto di sosten den e pre-elekshon, e partido a partisipá na elekshonnan di 2016, 2017, 2021 i 2025. Tur kuater okashon no a logra optené sufisiente voto pa representashon den Parlamento di Kòrsou, apesar ku MKP si a mira un kresementu den voto den e elekshonnan di 2017 i 2021. 

Den elekshon 2025 Giselle Rosalia, ko-fundadó i yu muhé di ruman di René Rosalia, a enkabesá e lista, mientras Rene Rosalia mes a okupá puesto nr. 6 riba e lista. E elekshon a resultá den un kaida di voto pa e partido.
Mihó Kòrsou

**Mihó Kòrsou** (MK) ta un partido polítiko na Kòrsou, ku a wòrdu fundá na september 2024.  Fundadó i lider di partido ta Gilbert Ricardo, konosí komo empresario i ko-direktor di hotel Courtyard by Marriott na Otrobanda. 

Enfoke di e partido ta e kresementu ekonómiko di Kòrsou, entre otro dor di traha huntu ku Hulanda i internashonalmente i usando e ubicacion strategico i otro puntonan fuerte di e isla.

E partido a debutá den elekshon dia 21 di mart 2025, logrando un total di 1.540 voto, despues di a risibí 1.522 voto di sosten den pre-elekshon. Esaki ta representa 2% di e votonan balido, pero no tabata insufisiente pa logra un asiento. Algun dia despues di e elekshon lider di partido, Gilbert Ricardo, a anunsiá su retiro di polítika.
Corte Comun di Husticia di Aruba, Corsou y Sint Maarten y di Boneiro, Sint Eustatius y Saba

**Corte Comun di Husticia di Aruba, Corsou y Sint Maarten, y di Boneiro, Sint Eustatius y Saba** (hulandes: *Gemeenschappelijk Hof van Justitie van Aruba, Curaçao, Sint Maarten en van Bonaire, Sint Eustatius en Saba*) ta un corte di husticia den e teritorio Caribense di Reino Hulandes, constitui pa e paisnan Aruba, Corsou y Sint Maarten ademas di Hulanda Caribense cu su tres municipio special: Boneiro, Sint Eustatius y Saba. 

Corte Comun di Husticia ta consisti di un presidente, miembro y miembronan suplente. E miembronan di Corte Comun di Husticia ta scucha, tanto den prome instancia como den apelacion, casonan civil, penal y administrativo (incluso casonan di ambtenaar y impuesto) di e seis isla aki, y ta na nivel cu cortenan similar na Hulanda. Desde 2012 corte a haya tambe autorisacion pa scucha proceduranan investigativo cu ta origina na Corsou, di e tipo cu a wordo discuti den e camara empresial na Amsterdam. 

Corte Comun di Husticia tin su oficinanan den cortenan situa na Aruba, Corsou y Sint Maarten, y tambe ta autorisa pa tene sesionnan na Boneiro, Sint Eustatius y Saba. Te cu disolucion di Antia Hulandes na 2010, e tabata yama Corte di Husticia Comun di Antia Hulandes y Aruba.

### Lista di presidente segun fecha di nombracion
# 29 di januari 1869- mr. P.C. Prince
# 1 di mei 1872 – mr. J.P. Smeele
# 1 di augustus 1878 – mr. S. Cohen Henriquez
# 7 di mei 1888 – mr. C.A.H. Barge
# 11 di augustus 1890 – mr. R.M. Ribbius
# 1 di januari 1903 – mr. Ph. F. de Haseth Evertsz
# 1 di mei 1923 – dr. C.S. Gorsira
# 2 di april 1929 – dr. W.C. de la Try Ellis
# 24 di februari 1934 – dr. C. Süthoff
# 16 di april 1946 – dr. F.A. Jas
# 10 di mei 1951 – mr. W.H. Ariëns
# 4 di september 1956 – mr. F.R. Dovel
# 1 di januari 1959 – mr. L.A.L. Weeber
# 24 di juni 1960 – mr. J. Zuur
# 12 di oktober 1963 – mr. W.J.M. Berger
# 10 di maart 1967 – J.C.A. Engel
# 1 di augustus 1973 – C.H. Govaerts
# 26 di juli 1975 – H.J. van Heijningen
# 1 di september 1979 - mr. J.M. Saleh
# 1 di maart 1990: mr. Meindert R. Wijnholt
# 1 di juni 1993: mr. ing. L.A.J. de Lannoy
# 1 di juni 2007: mr. L.C. Hoefdraad
# 3 di juni 2013: mr. Evert Jan van der Poel
# 1 di januari 2017: mr. Eunice A. Saleh
# 1 di januari 2022: mr. Mauritsz J. de Kort

## Mira tambe
* Corte di Casacion di Reino Hulandes

## Link externo
* Website oficial di Corte Comun di Husticia di Aruba, Corsou, Sint Maarten, y Boneiro, Sint Eustatius y Saba
High flying park

**High flying park** (HFP) ta un lugá di enkuentro kreá pa i dor di hóbennan na e islanan ABC. E fenómeno di high flying park a lanta kabes fin di  añanan sesenta di siglo binti i pa motibu di falta di oportunidatnan rekreativo hubenil a bira masha popular. El a haña su nòmber ingles di e kansion *Flying High* (1967), interpretá pa e banda merikano 'Country Joe & The Fish', ku ta deskribí e estado mental despues di usa LSD (‘ta altu’). E high flying park a disparsé den añanan 1990, pero for di 2010 a wòrdu redesaroyá i a mira kresementu den popularidat atrobe.

## Historia
Na final di añanan sesenta e high flying park a brota tur kaminda na Kòrsou i Aruba, mas despues tambe na Boneiru. E parkenan aki tabata wòrdu konstruí riba tereno bashi kantu di kaminda públiko, entre otro bou palu òf na otro lugá ku sombra, i dekorá alegremente ku material di desperdisio. Tur tipo di sushi ku tabata plama aki aya den mondi tabata wòrdu resiklá i usá: stul, banki, kama, bleki, taira di outo bieu, piesa di outo òf otro ophetonan. Spesialmente den e distritonan, e hóbennan tabata aktivo i tambe hopi kreativo. Mientras barionan a bira limpi algun high flying park a krese bira obranan artístiko. Tin biaha nan a bira ‘parkenan’  ku hardinnan kompleto instalá ku tabata hopi kolorido pa mira. Debí na e kompetensia entre e parkenan, tabata sigui traha riba nan embeyesementu; kada bes mas grandioso. 

E high flying park tabata prinsipalmente un evento di bario. E tabata un lugá pa hóbennan topa i unda, despues di un dia di trabou “duro” i estudio, ta buska relahamentu den oranan di atardi dor di hunga dominó, ahedres, dam i otro weganan mental, toka músika i tambe usa droga. Algun parke a bai mas leu dor di instalá lus sikodéliko i organisá aktividatnan den oranan di anochi manera presentashon di bandanan musikal. E high flying park ta ser konsiderá e kuna di algun artista i músiko konosí, manera Nel Simon, Norva Sling, Harry Moen, Cedric Dandaré i Eric Calmes. Nel Simon (1938-2022), artista visual di Kòrsou, a traha su promé obranan pa high flying park "Rest of Afrika" na Seru Fortuna, usando klei di Seru Fortuna mes. Su promé eskultura tabata un kabes di Tula.

Algun high flying park na:
*  - HFP Mundo Nobo, Tapaconcha Amstel, Manzaliña (Westpunt); Bazjan Karpata (Frederikstraat), Groove-park (Aztekenweg), Rest of Afrika (Seru Fortuna);
*  - HFP Coba Lodo; Rooi Master;
*  - HFP Nort di Saliña, Nikiboko, Rincon.

Desde dékada 1990 mayoria di e parkenan a wòrdu bandoná i a keda destruí pa vandalistanan. Awendia ta eksistí solamente algun restu.
Krísis di klima

**Krísis di klima** òf **krísis klimátiko** ta un término usá pa deskribí e krísis ekológiko, polítiko i sosial asosiá ku keintamentu global indusí pa hende. E término ta wòrdu usá mas i mas den diskurso públiko na lugá di términonan  manera 'kambio di klima' ku ta zona mas inosente, enfatisando asina e eskala i urgensia di e impaktonan di keintamentu global.

Na 2020, mas ku 11.000 sientífiko a skirbi den un deklarashon ku “e krísis di klima a yega” i “un oumento masivo di esfuersonan pa konserbá nos biosfera ta nesesario pa prevení sufrimentu inmenso di e krísis di klima.” Un estudio a mustra ku e término ta lanta un sentido emoshonal fuerte i un sentido di urgensia di prekoushon; otronan ta alertá ku e término por ta kontraproduktivo.

## Definishon
Pierre Mukheibir, profesor di Futuro di Awa na Universidat di Teknologia di Sydney, a deklará ku e término krísis den e konteksto di kambio di klima ta “un punto òf situashon krusial òf desisivo ku por kondusí na un punto di infleksion”, relashoná ku un “sirkunstansia ekstraordinario.” Un otro definishon ta distinguí e término for di keintamentu global i kambio di klima komo “e diferente efektonan negativo ku kambio di klima por kousa òf riska di kousa riba nos planeta, spesialmente ora e efektonan aki tin un impakto direkto riba humanidat.”
Piscina Olimpico Roly Bisslik

**Piscina Olimpico Roly Bisslik** ta un piscina olimpico na Aruba, situa den districto di Savaneta. E ta e unico piscina riba e isla cu ta ekipa cu un stadion acuatico y facilidadnan di entrenamento.   

## Nomber
E facilidad ta hiba nomber di Roly Bisslik, un landado di Savaneta, kende dia 7 di augustus 1988 tabata e prome persona pa landa for di costa nort di Venezuela (Cabo San Roman) pa Aruba. E trayecto di 30 km a wordo cumpli den mas o menos dies ora cu e meta pa recauda placa pa cumpra tereno pa construi un piscina olimpico na Aruba.
E tereno a wordo adkeri pa e club di landamento Aruba Dolphins, di cua Bisslik tabata miembro di directiva, y a wordo pasa despues pa Fundacion Piscina Olimpico Arubano (FPOA). Fin di 1991 Roly Bisslik  tabata e prome presidente di FPOA y tabata encarga cu e realisacion di e proyecto. Dia 2 di augustus 2005 el a wordo honra door di duna e piscina e nomber *Piscina Olimpico Roly Bisslik*.

## Descripcion
E facilidad ta consisti di un piscina olimpico di 50 x 25 meter, cu ta dimensionnan conforme IOC. E ta conta cu dies careda pafo y un profundidad di 2 m durante caredanan di campeonato. E tribuna cu dak tin un capacidad di mas o menos 2.000 asiento. E piscina ta fungi como anfitrion di competencianan internacional. 

E ta fungi como centro di entrenamento pa landadonan di Aruba, incluyendo landado artistico y ekiponan di waterpolo. Prome cu e binida di e piscina olimpico atletanan Arubiano tabata train den laman, den piscinanan di hotel of piscina di POVA, unda tambe torneonan tabata tuma luga. E awa di e piscina olimpico ta bini di WEB Aruba, e planta di desalinacion di awa di laman. E facilidad ta conta tambe cu un piscina di 20 x 12 m, cu ta wordo uza pa duna les y pa deporte escolar. E edificio na banda di 700 m² ta contene salanan di fitness, ducha y cambernan di cambio y tambe salanan di entrenamento y conferencia. Fuera di e oranan di entrenamento, e stadion ta habri pa publico.

Piscina Olimpico Roly Bisslik ta centralmente ubica na Savaneta, den cercania di Prome Paso kleuterschool, Heilige Hart College, Funari, Maristella y centro di bario Savaneta. 

## Mira tambe
* Comite Olimpico Arubano
* Aruba na Weganan Olimpico
Palo Marga International Raceway Park

**Palo Marga International Raceway Park** of **Aruba International Raceway** ta un facilidad deportivo pa careda di auto na Aruba, situa panort di San Nicolas den area di Palo Marga.

## Historia
Na aña 1978 a cuminsa cu construccion di un pista pa careda di auto na Palo Marga, entre otro pa drag, drifting y otro tipo di deporte di velocidad manera go-carting y ciclismo. E facilidad a wordo diseña pa e Mericano Steve Gibbs, expresidente di Asociacion Nacional di Hot Rod (NHRA), conforme e modelo di facilidadnan di careda di drag na Merca. 

El a habri oficialmente dia 23 di april 1983 bou nomber di International Raceway Park Palo Marga. E tabata considera e tempo ey un di e facilidadnan di mas moderno di Caribe. Algun dia despues di su apertura, riba Dia di la Reina y Dia di Labor, a tene e prome caredanan. Despues competencianan a wordo organisa, especialmente den dianan di fiesta, door di entre otro Idefre, fundacion Aruba Motor Sports (SAMS) y Aruba Racing Association cu participantenan local y internacional.

## Descripcion
E facilidad ta consisti di un pista di careda (*pitlane*) pa e autonan di careda y un tribuna cu dak. E pista ta 1200 meter largo y 21 meter hancho y ta traha di santo di coral cu un capa di asfalt. E inversion inisial tabata 1.2 miyon florin, cual a wordo financia door di companianan local y Fundacion Lotto pa Deporte. E facilidad ta wordo opera door di IHRA-Aruba.

Caredanan ta wordo teni segun e reglanan di e Asociacion Internacional di Hot Rod (IHRA). E distancianan di careda tradicional ta 402.34 m (1/4 miya) y 201.17 m (1/8 miya). Den promedio, shete evento di careda ta tuma luga pa aña. Ademas, tin alrededor di binti weekend riba cua tin e asina yama *streetlegal*, unda vehiculonan cu permiso legal pa core riba caya, manera auto y brommer, por competi contra di otro riba e pista.

Na 1995 a duna e parke un facelift y a instala bañonan y lus pa careda anochi. E iluminacion a wordo reemplasa na 2023 pa un instalacion moderno cu lus LED, mientras den 2024 a renoba e pista cu un capa di asfalt nobo.

## Link externo
* Track Info - Aruba International Raceway Park (Palo Marga)
Katseye

**Katseye** ta un ta un grupo musikal di mucha muhé ku sede na Los Angeles, California. E grupo tin seis integrante: Sophia, Manon, Daniela, Lara, Megan, i Yoonchae. Ku integrantenan prosedente di Filipinas, Sur Korea, Suisa i Merka, e seksteto hopi biaha ta wòrdu deskribí komo un “grupo di mucha muhé global”.

Katseye a wòrdu formá na 2023 a traves di e reality show 'Dream Academy', un kolaborashon entre Hybe Corporation i Geffen Records. Nan a debutá na yüni 2024 ku e single *Debut*, ku a wòrdu sigui pa *Touch*, kual single a dal aden duru. Mas despues e aña ei nan a lansa nan promé EP, *SIS* (Soft Is Strong).
Elia Isenia

**Filomena (Elia) Isenia**, tambe konosí komo *‘Mama Elia’* of *‘Doña Elia’*, (☆ 23 di sèptèmber 1958 na Kòrsou) ta un kantante, tumbero, kompositor i poeta di Kòrsou. Na 1991 e tabata e promé muhé ku a sali ganadó di e Festival di Tumba di Kòrsou i na tres okashon a titulá "Reina di Tumba" di Kòrsou. E ta ser konsiderá íkono kultural di Bandabou pa su konosementu profundo di rítmonan outéntiko di Kòrsou, manera seú, tambú i tumba.

## Bida
Elia Isenia a nase dia 23 di sèptèmber 1958 den Dein komo yu di Mercela Emmanuel i Romualdo Isenia. El a lanta na Bandabou, di unda su tata tabata bini. Desde mucha el a haña hopi inspirashon serka grandinan di e komunidat, ku a transmití tradishonnan oral tokante kantika, ritmo i kultura lokal. Ta serka nan el a siña hopi kantikanan tradishonal ku tabata wòrdu kanta durante trabou den pasado.

Ademas di su aktividat musikal, Isenia ta tambe poeta i deklamadó. El ta konosí tambe pa su konosementu di yerbanan medisinal tradishonal di Kòrsou. Komo resultado, e ta duna regularmente konseho tokante uso di yerbanan pa doló i malesa komun.

Isenia ta un figura hopi pidí na skol, instituto kultural i organisashonnan, kaminda el ta kompartí su konosementu tokante kultura, historia oral i músika tradishonal di Kòrsou.

## Karera musikal
Durante su karera Isenia a partisipá na varios festival i evento musikal.
* 1979 – Partisipante na festival di kanto di Fundashon Kultural Bandabou, ku e kantika Bohemia di mi amor. El a wòrdu skohé komo kantante mas simpatiko.
* 1981 – Partisipashon na un festival di tambú organizá na Isla Verde.
* 1982 – Partisipashon na Troubadoursfestival na CPA.
* 1986 – El a haña e título Reina di Tumba di Bandabou.
* 1989 – Ganadó di un festival internashonal di ranchera na Aruba; den e festival di ranchera di islanan ABC el a termina na kuarto lugá. 
* 1991 - Ganadó di Festival di Tumba di Kòrsou, markando historia komo e promé muhé den historia di e festival ku a logra e título, un festival ku durante 30 aña tabata dominá dor di hòmbernan.

Isenia a representá Kòrsou na varios pais, entre nan: Cuba, Venezuela, Repúblika Dominikano, Ecuador, Sürnam i Hulanda. Den e presentashonnan aki el a promové músika i tradishonnan kultural di Kòrsou.

### Festival di Tumba
Isenia tabata pa hopi aña aktivo komo tumbero den e Festival di Tumba di Kòrsou. Na tres okashon su komposishon a sali viktorioso, kedando koroná "Reina di Tumba" na:
* 1991 – *Un Pia, Un Pia Mané Un Trambia*
* 2002 – *Awe*
* 2010 – *Mi Pueblo A Manda Mi*

## Bida personal
Isenia ta bini di un famía musikal. Su yu Remaisha Ersilia a gana e título di Reina di Tumba Hubenil den un festival organisá dor di Koprokamú ku e kantika *At'é mulina, lag'é mula*, un komposishon di su mama.

## Diskografia
### Album/CD
* *Festival Di Tumba Curaçao 1999* (ku tumba: *E Kabes, Eso* i varios otro artista)
* *Festival Di Tumba 40 Aña* (2000, ku tumba *Mi Pueblo A Manda Mi* i varios otro artista)
Basse-Terre (Guadeloupe)

**Basse-Terre** (krioyo guadelupeño: Bastè, [bastɛ]) ta un siudat i munisipio franses, ku ta kapital (prefektura) di e departamentu ultramar di Guadeloupe, den Antia Menor. E siudat ta situá riba e isla di Basse-Terre, den e zona oksidental di Guadeloupe.

Apesar di ta e kapital atministrativo, Basse-Terre ta solamente e di dos siudat mas grandi na Guadeloupe, tras di Pointe-à-Pitre. Huntu ku su área urbano, e tabatin 44.864 habitante na 2012 (11.534 di nan tabata biba den e siudat di Basse-Terre mes).
Caya G.F. (Betico) Croes

**Caya G.F. (Betico) Croes**, te aña 1990 conoci como Nassaustraat, ta un caya na Aruba, cu ta core entre Plaza Daniel Leo den centro di Oranjestad y e crusada na Club Estrella den Santa Cruz. E ta hiba nomber di e politico y luchado pa status aparte di Aruba, Betico Croes.

Caya G.F. (Betico) Croes ta un di e cayanan mas largo riba e isla. E prome seccion di e caya for di Plaza Daniel Leo te crusada Adrian Lacle Boulevard (pomp di gasolin) tin e funcion di caya principal den Oranjestad, cual den boca di pueblo ta wordo yama tambe *Caya Grandi* of *Main Street*. 

## Historia
Nassaustraat a haci su entrada na Aruba na aña 1939, ora a duna e caya su prome capa di asfalt. Cu e establecimento di tienda, pacus, banco, restaurant y otro tiponan di negoshi el a desaroya den transcurso di tempo den un caya comercial conoci y atractivo den Caribe.

Dia 25 di januari 1990 riba fecha natal di Betico Croes el a cambia nomber pa *Caya G.F (Betico) Croes* y alabes a alarga su trayecto for di Dadelstraat te Santa Cruz. Sinembargo despues di e cambio di nomber no a renumera e adresnan riba e caya aki. Riba e seccion entre e crusada cu Dadelstraat y e crusada na Club Estrella tur cas y otro establecimento a keda mantene e nomber di e zona/bario den cual e ta situa como su adres, hunto cu e number corespondiente.

## Caya Grandi
E seccion *Caya Grandi* a wordo renoba y embeyece varios biaha, entre otro den añanan 1988, 2010-2012 y 2016. E varios renobacionnan a inclui drechamento di acera y superficie di caminda, instalacion di musica, kiosko, ponemento di banki, mata pa sombra y baki di flor.

Desde aña 1970 tabata wordo boga pa haci un parti di e seccion aki (te supermercado Niki Habibe) un promenade door di cera esaki permanentemente pa trafico motorisa. Varios prueba haci den curso di tempo a resulta cada bes cu mester a habri e caya bek. 

Desde 2013 un liña di tram, opera pa Arubus, ta core door di Caya G.F. (Betico) Croes. E tram ta conecta e terminal di barco crucero den waf di Oranjestad cu e centro di ciudad.

Desde inicio di siglo bintiun, e centro di Oranjestad a confronta desafionan cu ta similar na otro ciudadnan historico rond di mundo: edificio bashi, propiedadnan decai, problematica di choller. Desde 2024, gobierno a tuma accion pa rebiba e centro di ciudad, entre otro, door di stimula proyectonan di desaroyo y vivienda, ofrece incentivonan fiscal na inversionista y
introduci eventonan cultural manera "Ban Bek Caya".
Dak di mesa

Un **dak di mesa** (hulandes: *lessenaarsdak*, ingles: *pent roof*) ta un tipo di dak cu ta consisti di un solo superficie di dak, cu ta wordo instala cu un cierto inclinacion. Esaki ta e manera mas simpel pa cubri un edificio, fuera di un dak plat. Por lo maximo, un het ta necesario na e parti mas abou pa recohe awa di yobida y saca esaki via e riool.

## Construccion
Den casnan, e murayanan di bloki ta wordo lanta te cu ta obtene e angulo corecto (scuins). Ariba esaki e biganan di dak ta wordo poni y ancra na e structura di muraya. E plachinan di dak, comunmente cu isolacion, ta wordo coloca riba esaki. Finalmente ta cubri e plachinan di dak cu por ehempel panchi, leishi of plachi di zink. Pa determina cua material ta mas adecua pa uza ta depende di e angulo di inclinacion. Aspectonan estetico tambe ta hunga un rol aki.

Por traha un dak di mesa como dak principal, pero mas usual ta pa traha esaki como anexo, cu ta un dak cu ta len contra un edificio. Como dak principal e ta tradicionalmente orienta riba e direccion relaciona cu aspectonan di tempo, manera biento, awasero y sneeuw. Contrastando esaki ta e daknan di mesa diseña hunto cu un sistema solar of sistema fotovoltaico, cu ta orienta mas tanto posibel riba e direccion cu mas solo.

## Mira tambe
* Dak di siya
* Dak di schouder
Pointe-à-Pitre

**Pointe-à-Pitre** ta un siudat i munisipio franses den e departamentu ultramar di Guadeloupe, den Antia Menor. E ta kapital di e isla di Grande-Terre. E habitantenan di Point-à-Pitre ta wòrdu yamá *pointois*. E siudat ta situá aproksimadamente 34 km nortost di Basse-Terre. Na un distansia di 3 km panort di e siudat ta ubiká e prinsipal aeropuerto internashonal di Guadeloupe, Aeropuerto Gaudeloupe Maryse Condé of tambe konosí komo Guadeloupe Internacional Airport.

## Nòmber
E nòmber Pointe-à-Pitre, literalmente e “punto di Pitre”, ta wòrdu popularmente konsiderá di ta derivá di un marinero/piskadó hulandes yamá “Pieter”, kende por a establesé su mes den siglo 17 djies pasùit di e sentro di Pointe-à-Pitre di awendia. E punto aki a bin wòrdu yamá “Pointe-à-Pieter” (e “punto di Peter”) i despues “Pointe-à-Pitre”. Sinembargo, e teoria aki ta wòrdu kuestioná awor pa lingwistanan, ku un derivashon for di e palabra spañó *pitera*, ku ta nifiká un tipo di kuèrde trahá di agave, sugerí komo e berdadero origen etimólogiko di “pitre”.
Antia Menor

**Antia Menor** ta un grupo di isla den Laman Karibe, formando parti di e "Islanan Antia" den region karibense di Amérika. Nan ta distinguí for di e islanan mas grandi di Antia Mayó na wèst. Nan ta forma un arko ku ta kuminsá ost di Puerto Rico na e archipiélago di Islanan Birgen, ta zwaai bai sùitost dor di e islanan riba di bientu (hulandes:*Bovenwindse eilanden*) pa Sur Amérika, i ta bira bai wèst pa e islanan bou di bientu (hulandes: *Benedenwindse eilanden*) kantu di e kosta di Venezuela.

Mayoria di nan ta parti di un arko di isla largu, parsialmente volkániko entre e Gran Antia na nortwèst i e kontinente di Sur Amérika. E islanan di Antia Menor ta forma e frontera oriental di Laman Karibe kaminda e ta topa ku Oséano Atlántiko. Huntu, Antia Menor i Antia Grandi ta forma Antia. Antia Menor i Antia Grandi, huntu ku e archipiélago Lucayan, ta konosí kolektivamente komo e islanan karibense òf Antia.

E islanan tabata dominantemente Kalinago kompará ku e Antia Grandi ku a wòrdu poblá pa e Taino, e frontera poní entre nan ta konosí komo e “kortina di flecha venenoso” pa e arma faborito di e Kalinago pa defendé e oropeonan ku a bin konkistá e islanan den siglo diesseis.

## Islanan di Antia Menor
E islanan prinsipal di Antia Menor ta (di nort pa sùit pa wèst):
### Islanan riba di bientu
* Islanan Birgen
**  Tortola (Reino Uni)
**  Sint Thomas (Merka)
**  Sint Croix (Merka)
*  (Reino Uni)
*  Sint Maarten (Fransia) /  (Reino Hulandes)
*  Sint Barth (Fransia)
*  Saba (Hulanda Karibense)
*  Sint Eustatius (Hulanda Karibense)
*  Sint Kitts 
*  Nevis 
*  Barbuda
*  Antigua
**  Redonda (inhabitá)
*  Montserrat (Reino Uni)
*  Basse-Terre (Guadeloupe, Fransia)
*  Grande-Terre (Guadeloupe, Fransia)
**  La Désirade (dependensia di Guadeloupe)
**  Marie-Galante (dependensia di Guadeloupe) 
**  Îles des Saintes archipielago (dependensia di Guadeloupe) 
*  Dominica
*  Martinique (Fransia)
*  Sint Lucia
*  Sint Vincent
*  Grenadinanan
*  Carriacou 
*  Grenada
* 
*  Tobago
*  Trinidad

### Islanan bou di bientu
Islanan panort di kosta di Venezuela (di wèst pa ost):
*  (Reino Hulandes)
*  (Reino Hulandes)
*  Boneiru (Hulanda Karibense)
*  Dependensianan federal di Venezuela
**  Islanan Los Monjes
**  La Tortuga
**  La Sola
**  Islanan Los Testigos
**  Islanan Los Frailes
**  Isla di Patos
**  Islanan Los Roques
**  La Blanquilla
**  Islanan Los Hermanos
**  La Orchila
**  Islanan Las Aves
**  Isla di Aves
*  Islanan pertenesiente na estado Nueva Esparta
**  Isla di Margarita
**  Isla di Coche
**  Isla di Cubagua
Brievengat

**Brievengat** ta zona i bario den e distrito di Willemstad, Kòrsou. E zona ta situá panort di e kapital Willemstad i ost di Aeropuerto Hato i ta inklui e barionan di Schelpwijk, Brievengat i e áreanan di Francisco i Parke Industrial Brievengat. E tin un superfisie di 4,93 km² i un poblashon di 5091 habitante na 2001. Djis pafó di e bario ta situá un kas di plantashi di siglo diesocho yamá Lanthùis Brievengat.

## Historia
E orígen di e nòmber no ta kla. Esaki a wòrdu menshoná pa promé biaha den un tèstamènt di gobernador Jacob Beck na 1708. 

Brievengat tabata un área fértil i su plantashon tabata eksitoso te ku 1877 ora un horkan a ranka dor di e área, matando mas o ménos 75% di e bestianan. Na 1924 e plantashon a wòrdu bendí na CPIM, ku na 1954 a bende e lanthùis na e fundashon Monumentenzorg Curaçao, ku a laga restourá esaki.

Na 1956, e asosiashon di bibienda a konstruí un área residensial ku 1.400 kas riba e tereno di plantashon anterior. Na fin di añanan 1960 i den añanan 1980 i 1990, mas bario a wòrdu agregá i el a bira un área bastante densamente poblá.

## Infrastructura
Den e bario ta establesé varios skol i un misa katóliko moderno di parokia La Birgen di Lourdes. E misa a wòrdu diseñá pa arkitekto Frits F. Zingel (1920-1996) i  konsagrá pa Monseñor Holterman dia 6 di yanüari 1966. Tambe ubiká na Brievengat ta Stadion Rignaal (Jean) Francisca i Stadion Ergilio Hato, e stadion deportivo mas grandi di Kòrsou.
Zurich

**Zurich** ta e siudat mas grandi na Suisa i kapital di e kanton di Zurich. E ta situá den e region sentral di Suisa, na e punta nortwèst di Lago Zurich. Zurich ta e sentro finansiero i ekonómiko di Suisa i ta fungi alabes komo "hub" pa tráfiko aéreo, riba kaminda i ku trein. Tantu e Aeropuerto di Zurich komo e stashon di trein prinsipal di Zurich ta esunnan mas grandi i mas druk di e pais. Te ku yanüari 2023, e munisipio di Zurich tabatin 443.037 habitante, su área urbano 1.315 mion (2009), i su área metropolitano 1.83 mion (2011).
Ginebra

**Ginebra** (franses: Genève) ta un siudat na Suisa. E ta e siudat mas grandi di e pais despues di Zurich. Ginebra ta situá den e kanton (divishon atministrativo) di mesun nòmber, den region sùitwèst di e pais unda e riu Rhône ta sali for di Lago Ginebra. Te ku 31 di desèmber 2023, e siudat tabatin un poblashon di 205.372 habitante; na 2015 43% di su poblashon tabata bini di eksterior. 
 
Ginebra ta un sentro pa diplomasia internashonal i sede di e kantidat mas altu di organisashonnan internashonal na mundu, entre otro

* EBU - Union Oropeo di Radiodifushon
* ILO - Organisashon Internashonal di Trabou
* Krus Kòrá Internashonal
* WCC - Konseho Mundial di Iglesianan
* WHO - Organisashon Mundial di Salú
* WTO - Organisashon Mundial di Komersio
* UNAIDS - Organisashon di Nashonnan Uni pa kombatí AIDS.
* UNHCR - Agensia di Nashonnan Uni pa Refugiado
* UNHRC - Konseho di Derechonan Humano di Nashonnan Uni
Papilon

**Papilon** ta un zona y bario na Aruba, den region di Santa Cruz. E zona ta situa west di e caminda principal Santa Cruz-Balashi entre Canashito den noord y Sabana Grandi den zuid. Barionan den e area aki ta Santa Cruz, Papilon, Cochinilla, Jucuri y Santa Marta. Na 1912 caba Papilon tabata aparece como un nomber regional riba e mapa di cartograf Werbata. E origen di e nomber mes no ta conoci.

SV Estrella ta un club di futbol di Papilon.

## Mira tambe
* Lista di luga na Aruba